Aprobat

Hotărîrea Colegiului nr.6.1  
din 03.04.03

**Aprobată de Consiliul Colegial al Ministerului Educaţiei al Republicii Moldova,  
Proces-verbal nr.6.1 -- din 3 aprilie 2003**

Studiul este elaborat în cadrul proiectului „Reforma învăţământului general obligatoriu în Republica Moldova”, componenta „Perfecţionarea învăţătorilor” co-finanţat de Guvernul Republicii Moldova şi Banca Mondială  
*Concepţia Formării Personalului din Învăţământul Preuniversitar* realizează o temelie epistemologică, teoretică, social-politică, educaţională şi managerială pentru dezvoltarea profesională a personalului din învăţământul preuniversitar, în contextul re-conceptualizării generale a educaţiei şi învăţământului în Moldova şi a întregii societăţi moldoveneşti. Documentele au valoare constitutivă pentru toate domeniile aferente învăţământului postuniversitar, în special pentru personalul din învăţământul preuniversitar, ca şi pentru stabilirea unor repere de referinţă pentru formarea profesională psihopedagogică iniţială în colegii şi universităţi.

**Autori:**

**Vlad Pâslaru**  
(coordonator) - doctor habilitat în pedagogie, profesor universitar, directorul Institutului de Ştiinţe ale Educaţiei  
**Tatiana Callo** - doctor în pedagogie, conferenţiar, director adjunct perfecţionare şi dezvoltare profesională la Institutul de Ştiinţe ale Educaţiei  
**Victoria Cojocaru** - doctor în pedagogie, conferenţiar, secretarul ştiinţific al Consiliului Suprem pentru Ştiinţă şi Dezvoltare Tehnologică  
**Dumitru Patraşcu**- doctor habilitat în pedagogie, profesor universitar, şef catedră la Universitatea Tehnică a Moldovei   
**Valentin Amariei** - doctor în ştiinţe tehnice, conferenţiar, prorector la Universitatea Tehnică a Moldovei  
**Ludmila Bolboceanu** - doctor în pedagogie, conferenţiar, şefa Direcţiei Perfecţionare şi Atestare la Ministerul Educaţiei

**PRELIMINARII**

Învăţământul din R. Moldova, societatea moldovenească traversează importante schimbări care afectează esenţial toate domeniile sale – politic, social, economic, financiar, cultural, ştiinţific, educaţional. Educaţia şi învăţământul sunt influenţate de ideea pentru schimbare – idee dominantă în lumea contemporană – atât din interiorul domeniului şi al ţării cât şi din afara acestora. Definirea şi re-conceptualizarea formării profesionale continue a cadrelor didactice şcolare din Moldova valorifică toate domeniile aferente, practica naţională şi cea mondială, demersul societăţii pentru instruirea şi educaţia tinerei generaţii în contextul marilor primeniri ale lumii contemporane.  
**Formarea personalului din învăţământul preuniversitar (FPÎP)***reprezintă un domeniu fundamental al educaţiei, învăţământului şi cercetării la treapta învăţământului postuniversitar, în interiorul căruia se desfăşoară un complex de activităţi de proiectare, realizare efectivă, management, evaluare şi cercetare ştiinţifică a comunicării/achiziţionării/consolidării/evaluării continue a competenţelor profesionale psihopedagogice, de cultură generală şi speciale; totalitatea acestor acţiuni şi rezultatele lor; sistemul instituţiilor de formare continuă a cadrelor didactice.* 

Re-conceptualizarea formării personalului din învăţământul preuniversitar este motivată de diverşi factori interni şi externi educaţiei şi învăţământului:

* noile realităţi sociale şi politice:  
  - noua hartă politică a lumii; - noua structură politică a societăţii moldoveneşti;
* stabilirea în lume a societăţii umane postindustriale, axate pe orientarea la nevoile individuale ale oamenilor şi popoarelor şi pe cele ale întregii omeniri, demersurile acestei societăţi fiind manifeste în:   
  - deschiderea amplă a oamenilor şi popoarelor către propriile valori naţionale şi cele universale;  
  - schimbarea continuă, ca principiu al lumii contemporane, care revendică imperativ un nou concept educaţional;   
  - orientarea R. Moldova la Comunitatea Europeană.
* tranziţia economiei planificate la economia de piaţă;
* accesul populaţiei R. Moldova la propriile valori naţionale şi la valorile lumii întregi;
* re-conceptualizarea educaţiei şi învăţământului în R. Moldova;
* apariţia unei noi intelectualităţi pedagogice în R. Moldova;
* sprijinul financiar, logistic şi conceptual acordat învăţământului din R. Moldova de către organismele şi structurile internaţionale (OSCE, Banca Mondială, ONG-uri);  
  Deficienţele conceptului şi sistemului de FPÎP din R. Moldova în formula actuală sunt cauzate de:
* lipsa unor strategii clare de FPÎP;
* menţinerea unor instituţii de FPÎP, concepute pe doctrine educaţionale, economice,   
  financiare etc., ne adecvate societăţii moderne;
* incapacitatea acestui sistem de a realiza o formare modernă de calitate, în condiţiile reformelor sociale şi educaţionale, de a răspunde imperativului de integrare europeană;
* existenţa unor planuri rigide de FPÎP, deşi cadrele didactice şi-au declarat fără echivoc intenţia de a realiza o formare în conformitate cu ritmul propriu de dezvoltare profesională şi cu planurile de viaţă personală;
* programele de FPÎP elaborate în strictă conformitate cu schimbările executate instituţional din învăţământ, fără să se ia în calcul şi nivelul real de capacitate profesională al fiecărui cadru didactic;
* capacitatea redusă a sistemului instituţional existent de FPÎP de a armoniza cu demersurile educaţionale ale diverselor ONG-uri, cu ideile moderne de formare profesională continuă;
* instituirea unui nou sistem de învăţământ preuniversitar, care funcţionează în baza unui nou concept educaţional, acestea fiind sincronizate cu structurile inovative ale sistemelor de învăţământ şi conceptele educaţionale ale ţărilor dezvoltate -- sistem şi concept aprobate instituţional şi acceptate experienţial în toate componentele sale de majoritatea celor angajaţi în educaţie şi învăţământ: copii şi elevi, părinţi şi cadre didactice.   
  *Concepţia FPÎP* preconizează modificările de rigoare ale cadrului legislativ şi normativ ale învăţământului din Moldova, suplimentarea acestora cu actele legislative şi normative domeniilor aferente -- economic, financiar, social etc. -- participante la formarea profesională continuă a personalului din învăţământul preuniversitar. Domeniile de aplicare ale Concepţie FPÎP – legislativ, administrativ şi managerial, ştiinţific şi educaţional, editorial, de culturalizare pedagogică.

Pentru sfera ştiinţelor educaţiei şi practicii şcolare Concepţia FPÎP reprezintă suportul epistemologic şi teoretic principal în proiectarea sistemului instituţiilor de FPÎP, a documentelor normative (regulamente, statute, programe etc.) ale FPÎP, elaborarea instrumentarului didactic, desfăşurarea şi evaluarea activităţilor de formare şi de cercetare a domeniilor acesteia. Structura Concepţiei FPÎĂP reprezintă un sistem de componente definitorii ale FPÎP în R. Moldova, este deschisă demersului teoretic şi praxiologic pentru fiecare categorie de utilizatori.

**I. TELEOLOGIA FORMĂRII PROFESIONALE A PERSONALULUI DIN ÎNVĂŢĂMÂNTUL PREUNIVERSITAR**

**Teleologia FPÎP***reprezintă un sistem de demersuri, obiective şi finalităţi, realizarea cărora instituie stabil în sistemul de învăţământ personalitatea profesorului şcolar ca prim subiect al educaţiei.* < Teleologia FPÎP se întemeiază pe:  
- teleologia formării profesionale iniţiale în universităţi şi colegii;  
- sistemul de valori al lumii contemporane şi al practicii educaţionale actuale.  
**Ca structură importantă a instruirii permanente**,  
teleologia preia şi dezvoltă principiile de constituire, structura şi sistemul axiologic al formării profesionale iniţiale în colegii şi universităţi.   
**Ca domeniu educaţional stabilit în actualitate prin definiţie**,  
teleologia FPÎP răspunde axiologic, epistemologic şi educaţional problemelor lumii contemporane, problemelor actuale ale poporului Republicii Moldova.  
**Ca domeniu educaţional specific**,  
teleologia FPÎP este axată pe nevoile de formare şi dezvoltare profesională continuă a personalului din învăţământul preuniversitar.

**\* \* \***

**1.1. Principiile, structura şi axiologia** formării profesionale psihopedagogice iniţiale sunt sintetizate în contextul demersurilor avansate de actuala reformă a învăţământului:

* Referenţialul cadrului didactic (standardul profesional):

- Ce ar trebui un cadru didactic să ştie  
- Ce ar trebui el să poată face  
- Ce atitudini ar trebui el să-şi elaboreze şi să adopte şi ce mobiluri ar trebui el să aibă pentru a-şi dezvolta mereu competenţele şi personalitatea1 Paradigmele formării cadrului didactic: comportamentală, artizanală, critică, personalistă2;

* Obiectivele formării profesionale psihopedagogice iniţiale:  
  - sfera meta-educaţiei cu domeniile cognitiv: filozofic, sociologic, economic, al culturii, artistic, al comunicării, culturii ecologice, sanitare şi fizice, matrimonial, al vieţii publice, al esteticii vestimentare şi al design-ului, teologic; tehnologic (competenţe): comunicative, cognitive, creative, reflexive, de interacţiune socială, praxiologice, psihomotorii; atitudinal fundamental: manifestarea conştiinţei de apartenenţă la o comunitate naţională şi la comunitatea umană mondială; respectul valorilor general umane, sociale, culturale, artistice etc., recunoscute ca atare de către comunitate; asumarea sensului responsabilităţii personale sociale; exersarea drepturilor şi a datoriilor; toleranţa faţă de alteritate şi solidaritatea umană; rigoare, obiectivitate, spirit critic, afectivitate; conştientizarea valorii propriei personalităţi;  
  - cadrul profesional general cu domeniile cognitiv, tehnologic, atitudinal profesional;  
  - cadrul profesional special cu domeniile cognitiv, tehnologic, atitudinal  
  - cadrul praxiologic cu domeniile cognitiv, tehnologic, atitudinal

Formarea profesională psihopedagogică iniţială se compune din meta-educaţie+cadrul profesional general+curriculumul special+componenta praxiologică.  
**1.2. Definirea FPÎP.** Concepţia FPÎP porneşte de la teza potrivit căreia educaţia, prin definiţie, este orientată la schimbarea pozitivă a fiinţei umane, în conformitate cu propriile nevoi de formare şi dezvoltare ale acesteia (universul interior) şi cu demersurile lumii contemporane (universul exterior), în care fiinţa umană se produce ca atare. Se stabileşte că demersurile lumii contemporane antrenează congenital şi demersurile istorice ale omenirii pentru instruire şi educaţie, pentru formarea şi dezvoltarea fiinţei umane.  
**1.2.1.** Formarea-dezvoltarea fiinţei umane în contextul **valorilor lumii contemporane**constituie un sistem de demersuri şi acţiuni care fac posibilă armonizarea fiinţei umane cu acţiunile şi provocările lumii exterioare. Lumea contemporană este grevată, pe lângă tezaurul de valori stabilite pe parcursul istoric, de anumite probleme, definite ca probleme ale lumii contemporane, inerente societăţii umane, care reprezintă provocările din exterior pentru un anumit concept de formare-dezvoltare a fiinţei umane prin educaţie. În consens cu problemele lumii contemporane omenirea face opţiune, prin reprezentanţii săi de seamă şi lucrările acestora, prin politicile sale sociale, economice, educaţionale etc., pentru valorile:

- pacea planetară şi cooperarea;  
- echilibrul ecologic;  
- prosperitatea economică;  
- interculturalitatea sau colaborarea poliaspectauală între toate ţările şi popoarele, între etnii şi popoare, instituţii culturale, ştiinţifice, de cult, sportive, artistice etc., ca principiu de existenţă paşnică şi condiţie a progresului în toate domeniile;  
- schimbarea pozitivă şi dezvoltarea;  
- tehnologiile avansate şi progresul social, tehnico-ştiinţific, intercultural etc.;  
- libertatea şi inviolabilitatea mass-media;  
- democraţia;  
- conştiinţa demografică şi sanitară;  
- conştientizarea unităţii lumii şi a omenirii, a valorilor create de omenire (humanitas-ul;  
- noile educaţii etc.

În sensul examinat, problemele lumii contemporane constituie ele însele un sistem de valori care determină pozitiv educaţia contemporană, reprezentate de noile educaţii, stabilite de UNESCO şi care sunt şi direcţiile prioritare ale educaţiei în societatea contemporană:

- educaţia relativă la mediu sau educaţia ecologică;  
- educaţia pentru schimbare şi dezvoltare;  
- educaţia pentru tehnologie şi progres;  
- educaţia faţă de mass-media;  
- educaţia în materie de populaţie sau demografică;  
- educaţia pentru pace şi cooperare;  
- educaţia pentru democraţie;  
- educaţia sanitară modernă.

În FPÎP problemele lumii contemporane, valorile lumii contemporane şi noile educaţii constituie domeniile de referinţă pentru fiecare modul şi programă de formare.  
**1.2.2.** Cea de a doua sursă de referinţă pentru constituirea teleologiei FPÎP ca domeniu educaţional stabilit în actualitate sunt **problemele comunităţii naţionale.** Populaţia R. Moldova este dominată de două probleme fundamentale: criza de identitate şi criza de proprietate.  
Criza de identitate diminuează rolul educaţiei, caracteristicilor sale: caracterul pozitiv, perenitatea, universalitatea, libertatea etc., căci indivizii şi grupurile sociale care nu-şi conştientizează identitatea, culturală, istorică, spirituală, confesională nu sunt capabili să dea o orientare teleologică corectă educaţiei copiilor lor dar şi propriei formări conceptuale.  
Criza de proprietate – absenţa sau/şi slaba conştientizare a valorilor proprii şi ale comunităţii, exclude educaţia din contextul unor valori perene autentice ale persoanei şi ale comunităţii.   
**1.3. Factorii FPÎP.** Nevoile de FPÎP sunt alimentate în permanenţă de:

- schimbările din lumea exterioară celor educaţi (sociale, politice, economice, cultural-axiologice, tehnologice etc.);  
- schimbările universului intim al celor educaţi;  
- schimbările de orice fel ale personalităţii cadrelor didactice (conceptuale, cultural-axiologice, profesionale etc.);  
- schimbările de paradigmă şi de sistem educaţional.

Educaţia însăşi fiind definită ca schimbare pozitivă a fiinţei umane, nevoile de formare profesională continuă a personalului didactic şi managerial sunt astfel motivate epistemologic, ştiinţific şi praxiologic. Proiectarea modulelor şi programelor de FPÎP va fi executată deci pe obiective deduse din nevoile concrete ale unor categorii concrete de cadre didactice.  
Teleologia FPÎP este de aceea supusă unor permanente modificări şi ajustări de natură axiologică şi educaţională.  
**1.4. Obiectivele generale ale FPÎP** se structurează în obiective-strategice, obiective praxiologice, obiective metodologice, obiective normative.  
**1.4.1. Obiective strategice:**  
1. crearea unui sistem unitar de formare continuă, conceput în formula: ştiinţe ale educaţiei – activitatea didactică de FPÎP – activitatea educaţională a cadrelor didactice; adaptat la noile realităţi sociale, economico-financiare, educaţionale; descentralizat managerial, economico-financiar şi metodologic; deschis pentru realizarea unei dezvoltări profesionale a personalului didactic în condiţiile schimbării, democraţiei  
şi libertăţii în educaţie; sincronizat cu sistemele de FPÎP din ţările comunităţii europene; 2. integrarea sistemului FPÎP în contextul reformei învăţământului în R. Moldova la toate componentele structurale ale sistemului de învăţământ;  
3. adoptarea statutului instituţiei de învăţământ postuniversitar a cadrelor didactice;  
4. demultiplicarea strategică şi conceptuală a formării continue;  
5. elaborarea standardelor ocupaţionale şi profesionale;  
6. adoptarea sistemului de credite profesionale transferabile în FPÎP;  
7. formarea şi acreditarea unei noi categorii socio-profesionale – profesor formator (naţional, central/regional, local);  
8. trecerea de la idealul ocupaţional al carierei didactice la interesul constant pentru manifestarea profesională; transferul demersului de formare de la acumularea de cunoştinţe la formarea de capacităţi profesionale;  
9. corelarea nevoilor de formare individuală a cadrului didactic, de dezvoltare creativă a personalităţii acestuia cu nevoile practicii educaţionale şi demersul instituţional pentru FPÎP;  
10. instaurarea formării comutative prin consolidarea triadei: formare externă – formare internă – autoformare;  
11. instituirea unor forme şi tipuri variate de formare continuă;  
12. instituirea unui nou decupaj al timpului de formare: diversificarea variantelor de periodizare a formării în funcţie de ritmul propriu de formare a cadrului didactic şi de obiectivele pe ţară ale FPÎP, stabilite pentru anumite perioade de timp;   
13. instaurarea unei motivaţii complexe pentru FPÎP: profesională, economico-financiară, cultural-spirituală, curativă, de agrement;  
14. instaurarea unei noi culturi formative axată pe logica modelării şi modalizării;  
15. re-conceptualizarea şi re-tehnologizarea evaluării/atestării personalului din învăţământul preuniversitar (PÎP);;  
16. renovarea cadrului juridic şi instituţional de protecţie socială, protecţie a muncii PÎP, de prevenire şi eliminare a şomajului.  
**1.4.2. Obiective de formare conceptuală şi axiologică:**

1. atingerea repertoriului esenţial al schimbărilor de fond în sistemul educaţional;   
2. aşezarea logică a reformei în educaţie în orizontul reformei prin educaţie;  
3. promovarea unei acţiuni curente de formare la solicitare în baza formării periodice specifice (viaţa activă), spre deosebire de cea permanentă (viaţa întreagă);  
4. ieşirea din domeniul atribuţiilor în cea a competenţelor, cu accent pe stilul individual;  
5. instaurarea unei viziuni axiologice ştiinţifice moderne în dezvoltarea profesională, concentrarea pe formarea umanistă şi cultura superioară, pe marile valori naţionale şi universale;  
6. încurajarea creativităţii pedagogice şi cercetărilor în mediul profesional şcolar;  
7. voinţa de a-şi asuma responsabilităţi şi iniţiative educaţionale, de a gândi pedagogic, managerial, în termeni financiari;  
8. deschiderea pentru pluralism ştiinţific, profesional, cultural.

**1.4.3. Obiective de formare tehnologică:**

1. conceptualizarea riguroasă a tuturor acţiunilor de formare tehnologică; 2. integralizarea tehnologiilor de formare continuă cu teleologia şi conţinuturile FPÎP; 3. universalizarea şi operaţionalizarea FPÎP în toate aspectele sale; 4. axarea pe formarea continuă modulară, pe problemele generale şi specifice ale educaţiei; 5. valorificarea şi adaptarea unor tehnici moderne, interactive şi creative de FPÎP; 6. centrarea activităţilor de FPÎP pe comunicarea profesională şi culturală, pe dialogul creativ şi inserţia personală a cadrului didactic/managerului şcolar în propria formare; 7. corelarea optimă a tehnologiilor moderne cu metodologiile tradiţionale; 8. integrarea valorilor ştiinţelor şi tehnologiilor, literaturii şi artelor cu experienţele educaţionale ale cadrelor didactice, cu experienţele proprii de formare profesională continuă; 9. urmărirea impactului la nivel de inovaţie formativă; 10. promovarea modelului pluralist al ştiinţelor formării; 11. profesionalizarea în dinamică orizontală (amploare) şi în dinamică verticală (profunzime); 12. revizuirea şi renovarea permanentă a repertoriului tehnologic în funcţiile de obiectivele programului de formare.

**II. PRINCIPII GENERALE PENTRU FPÎP**

Formarea profesională a personalului din învăţământul preuniversitar se întemeiază pe un sistem de principii, care ghidează epistemologic activitatea în acest domeniu, în toate componentele şi aspectele sale:

- **schimbării ca stare imanentă a educaţiei /FPÎP;   
- schimbării pozitive a fiinţei umane prin educaţie/FPÎP;  
- consolidării identităţii fiinţei umane şi naţionale, libertăţii şi caracterului democratic al educaţiei /FPÎP;  
- permanenţei şi omniprezenţei educaţiei/FPÎP**, care instituie domeniului un statut profesional cu caracter universal;  
- **universalităţii axiologice a FPÎP**, prin care aceasta îşi defineşte demersul profesional din sistemul de probleme şi valori ale poporului şi din cele ale lumii contemporane, din multitudinea nelimitată a valorilor create de omenire în domeniile ştiinţific, tehnologic, artistic;   
- **angajării în culturalitate;   
- pluralităţii ştiinţifice şi interculturalităţii**, sincronizării (compatibilizării) cu standardele formării profesionale europene;  
- **selecţiei şi al ierarhizării culturale** – a domeniilor curriculare de formare continuă, a cunoaşterii umane cu interesele şi nevoile identificate ale celor formaţi;  
- **îmbinării demersului instituţional cu cel particular în FPÎP**, al obligativităţii şi al nevoilor imanente de îmbunătăţire a statutului profesional al PÎP;  
- **individualizării** -- centrării pe valoarea profesională, culturală şi experienţială a celor formaţi, pe motivaţia profesională şi economico-financiară a acestora; menţinerii şi ameliorării oportune a profesionalismului PÎP, afirmării lor sociale;  
- **caracterului ştiinţific** al demersului educaţional /FPÎP;  
- **centrării FPÎP pe noutate, inovaţie şi creaţie, pe valorificarea continuă a tradiţiei;** anulării continue a blocajelor, stereotipiei şi perimării;  
- **actualităţii** şi/sau valorificării permanente a demersului experienţial, şi**durabilităţii** dezvoltării profesionale;  
- **integralităţii FPÎP**(epistemologiei, teleologiei, conţinuturilor, tehnologiilor), **a proceselor de monitorizare, evaluare şi certificare a FPÎP**;  
- caracterului**sistematic şi al coerenţei** FPÎP;   
- **descentralizării continue şi al flexibilităţii FPÎP**, în consens cu procesele de democratizare a societăţii şi cu cele de transformare a dirijării învăţământului în management educaţional;  
- **eficienţei** – folosirii profitabile a resurselor umane şi materiale, a instrumentarului didactic şi de formare;  
- **racordării la social**   
– la principiile, valorile şi structurile sociale;  
- **unităţii şi integrităţii componentelor sistemului de formare continuă.**

**III. CONŢINUTURILE FPÎP**

**3.1. Definirea conţinuturilor FPÎP (CFPÎP)**. Formarea profesională a personalului din învăţământul preuniversitar, ca orice alt domeniu al activităţii umane, se realizează prin şi în interiorul unor valori, denumite conţinuturi sau materii. Conceptul educaţional formativ-productiv, care se centrează pe formarea capacităţilor de personalitate/profesionale ale celui educat/format, avansează o nouă viziune asupra conţinuturilor. Acestea sunt definite nu doar ca materii ale ştiinţelor şi tehnologiilor, literaturii şi artelor, structurate pe principii pedagogice, ci şi ca valori ale activităţii educaţilor/formaţilor -- informaţii despre conţinuturile propriei activităţi didactice/de formare, conţinuturile activităţii didactice/de formare: conţinuturi acţionale. Conţinuturile acţionale se adaugă materiilor de predare-învăţare ca două sisteme autonome ce interacţionează, fiind operate de către acelaşi subiect.  
Conţinuturile FPÎP se identifică, prin definiţie, cu Conţinuturile formării profesionale psihopedagogice iniţiale (CFPP): modul de raportare a CFPÎP la teleologia şi tehnologiile FPÎP, principiile de selectare şi structurare a CFPÎP, sursele de constituire a CFPÎP etc.  
Diferenţele esenţiale dintre CFPÎP şi CFPP sunt:

- o mai mare pondere a valorilor care formează Conţinuturile FPÎP, provenite din experienţele cadrelor didactice; - rolul decisiv al cadrului didactic în stabilirea Conţinuturilor propriei formări profesionale.

**3.2. Autonomia relativă a Conţinuturilor FPÎP.** Conţinuturile FPÎP reprezintă o componentă relativ autonomă a curriculumului de formare profesională continuă, această calitate fiindu-i dată de: - autonomia relativă a obiectului abordat (materiilor de studiu) faţă de subiecţii formării;  
- caracterul inepuizabil al obiectului abordat în raport cu sursele şi potenţele de cunoaştere ale omului, care sunt limitate istoric, social, biologic etc.;  
- tendinţa, motivată istoric, social, individual etc., a subiectului cunoscător de a realiza o cunoaştere subiectivă, în funcţie de teleologia şi axiologia socială, profesională, individuală etc.;  
- inserţiile de modificare calitativă a conţinuturilor, realizate de către subiecţii educaţiei în procesul studiului, cercetării şi aplicării practice a conţinuturilor;  
- determinaţiile trimise de către tehnologii asupra conţinuturilor în planul selectării şi structurării acestora în conformitate cu principiile metodologice. **3.3. Principii de selectare a Conţinuturilor FPÎP:**

- adecvării la teleologia şi tehnologia FPÎP;  
- autenticităţii valorilor şi materiilor angajate;  
- plinătăţii şi diversităţii conceptuale şi cultural-axiologice, convergenţei pe linia: valori fundamentale ale humanitas-ului – valori naţionale – formarea axiologică a profesorilor – formarea axiologică a elevilor/studenţilor/adulţilor;  
- valorificării resurselor ştiinţifice, culturale, artistice şi tehnologice naţionale;  
- adecvării la interesele de cunoaştere, culturale, artistice şi profesionale ale PÎP (elevilor, studenţilor, adulţilor);  
- instrumentării activităţii de formare şi dezvoltare profesională.

**3.4. Principii de structurare a Conţinuturilor FPÎP:** - plinătăţii şi coerenţei axiologice;  
- plinătăţii şi coerenţei conceptuale şi terminologice;  
- convergenţei şi coerenţei sistemelor de activitate ale PÎP (de cunoaştere, tehnologică, praxiologică) în cadrul cursurilor, modulelor şi programelor de formare;   
- coerenţei şi convergenţei cu conţinuturile educaţionale ale disciplinei şcolare;  
- coerenţei şi continuităţii cu structura sistemului naţional de învăţământ. **3.5. Sursele de constituire a Conţinuturilor FPÎP:**

- filosofică şi epistemologică: istoria filosofiei, filosofia culturii, filosofia educaţiei, estetica, filosofia artei, hermeneutica etc.;  
- culturală: cultura naţională, cultura europeană, cultura universală;  
- ştiinţifică şi tehnologică, literară şi artistică: diversitatea materiilor care formează planul de învăţământ şi conţinuturile educaţionale în şcoală şi la facultate (colegiu), complementate de ştiinţele educaţiei, teorii ale comunicării generale şi teorii ale comunicării culturale şi didactic-educaţionale;   
- teologică: creştinismul, alte religii;  
- praxiologică: experienţele venite din realitatea educaţională şi cea profesională.

**IV. TEHNOLOGIILE FPÎP**

Formarea PÎP se realizează prin Module tematice, oferite pe tot parcursul perioadei de 5 ani, în baza unui sistem de credite transferabile.  
  
**4.1. Tehnologiile FPÎP (definire):**

- sunt sugerate de natura obiectului comunicat – al materiilor de studiu;  
- sunt corelate cu natura obiectivelor de formare;  
- sunt marcate de personalitatea subiecţilor formării: a formatorului şi a formaţilor;  
- iau în consideraţie condiţiile desfăşurării activităţilor de formare;  
- sunt centrate pe personalitatea profesională şi culturală a celor formaţi (nu pe comunicarea materiilor);  
- angajează plenar personalitatea celor formaţi ca parteneri egali ai comunicării didactice;  
- sunt concepute pe principiul dialogului cultural şi al cooperării interumane;  
- angajează comentariul apropriat al materiilor comunicate, ancorarea acestora în realitatea educaţională a şcolii, studiul şi cercetarea independentă a unor materii, libertatea de a comenta şi interpreta materiile studiate, de a depăşi cadrul materiilor comunicate de formator;  
- realizează inserţia oportună în câmpul educaţional al şcolii;  
- promovează cultul pentru o expunere corectă, fluentă şi elocventă.

**4.2. Selectarea/combinarea tehnologiilor FPÎP este reglementată de:**

- natura (=esenţa) obiectului de cunoaştere (=materiilor predate):

* ştiinţele (inclusiv ştiinţele educaţiei): tehnologii aferente gândirii unui obiect de cunoaştere existent a priori de actul cunoaşterii;
* literatura şi artele: tehnologii specifice gândirii reflexive, orientate la re-construirea obiectului cunoaşterii prin gândire şi imaginaţie;
* tehnologiile (obiectul cunoaşterii îl constituie activitatea practică: lucrări de laborator, practica pedagogică etc.): metode şi tehnici care favorizează formarea/dezvoltarea capacităţilor de cunoaştere empirică.

- condiţiile comunicării didactice;  
- clasificarea istorică a metodelor;  
- extinderea sferei de aplicabilitate;  
- modalitatea principală de prezentare a cunoştinţelor;  
- gradul de angajare a celor educaţi/formaţi;  
- funcţia didactică principală a metodei;  
- modul de administrare a experienţei ce urmează a fi însuşite;  
- forma de organizare a muncii;  
- axa de învăţare mecanică (prin receptare) – învăţare conştientă (prin descoperire)4;   
- strategiile didactice (expozitiv-euristice, de tip algoritmic, de tip evaluativ-stimulativ5;   
- domeniul în care se produce actul educaţional: metode în care predomină acţiunea de comunicare, acţiunea de cercetare a realităţii, acţiunea practică, operaţională, acţiunea de programare a instruirii, iniţiată de comunicare6;   
- rolul pe care îl au în comunicarea didactică cei doi subiecţi: semiotice, hermeneutice, praxiologice7.  
  
**4.3. Principii de selectare-combinare a tehnologiilor FPÎP:**

- racordării la universul profesional, cultural şi spiritual al celor formaţi;  
- valorificării potenţialului profesional, cultural şi spiritual al formatorului şi al celor formaţi;  
- adecvării la natura şi esenţa obiectului comunicat (materiilor predate/capacităţilor formate);  
- valorificării obiectivelor educaţionale/de formare/evaluare;  
- coerenţei şi validării epistemice;  
- implicării oportune a sferei praxiologice;  
- continuităţii tehnologiilor aplicate cu tehnologiile învăţate etc.

**4.4. Tipuri şi forme de FPÎP (exemple):**

* Tipuri de formare după durata de timp: - formare de lungă durată;  
  - formare de durată medie;  
  - formare de scurtă durată8.
* Forme ale activităţilor de formare:  
  - traininguri;   
  - ateliere;   
  - lucrări practice şi de laborator;  
  - asistare la activităţi experimentale din şcolile pilot;  
  - prelegeri;   
  - elaborare de teze;  
  - consiliere în cadrul tuturor tipurilor şi formelor de FPÎP;  
  - stagii oferite de diferite instituţii de formare specializate (pe module tematice,  
  pe interese comune, în baza necesităţii individuale, vizite în alte unităţi şcolare, schimb de profesori între şcoli, în ateliere de formare personalizate);  
  - formare în cadrul unităţii şcolare (instruirea la locul de muncă prin alternanţa studiului teoretic şi a activităţii practice, prin consiliere, secondare, monitorizare, proiectare asistată, parteneriat profesional, învăţare prin acţiune, tutorat);  
  - conferinţe şi dezbateri;  
  - autoformarea (observarea altui profesor la clasă, activitatea într-un grup de lucru, consilierea studenţilor la practica pedagogică, realizarea unor proiecte de cercetare, cursuri prin corespondenţă);  
  - formarea la distanţă;  
  - seminarii tematice permanente şi speciale;  
  - întruniri metodologice la nivel de raion, sector;  
  - asistări la activităţile educaţionale din cadrul şcolii, catedrei;  
  - parteneriat profesional, inclusiv expertizarea lucrărilor;  
  - monitorizarea diverselor tipuri şi forme ale activităţilor de formare etc.

**4.5. Metodologii specifice FPÎP la locul de muncă**. Acordarea de credite transferabile pentru participarea la cursurile/activităţile de formare desfăşurate curent sau la solicitare la locul de muncă, în condiţiile unei mediatizări crescânde a valorilor educaţiei şi ştiinţelor aferente, devine un factor efectiv, bazat pe o motivaţie personală distinctă de FPÎP:

- aplicarea devine o constantă a cadrului didactic/managerial care a beneficiat de o formare, el asumându-şi deja rolul de formator;  
- fiecare cadru didactic/managerial este sensibilizat de rolul pe care îl are în procesul de schimbare, conştientizează contribuţia personală în acest proces;  
- cadrele didactice părăsesc mediul de formare competitivă pentru a-şi împărtăşi experienţele de învăţare, demersurile care i-au condus la succes, inclusiv situaţiile-problemă ne soluţionate, toate acestea formând un mediu de învăţare activă, centrat pe nevoile individuale, organizat într-o comunitate care învaţă pe principii de parteneriat.

Cadrul tipurilor de activitate de formare la locul de muncă include: consensul, contractul, compunerea, parcurgerea procesului.   
Consensul – stabilirea componenţei grupului şi a scopului de formare în cadrul grupului:

- unul sau mai mulţi indivizi identifică un scop care poate fi realizat prin activităţi de colaborare (o nevoie comună sau un eveniment ţintă);  
- sunt identificaţi membrii grupului; aceştia stabilesc prin consens persoanele care se vor implica sau vor putea să se implice pentru realizarea scopului.  
Contractul – crearea grupului şi a misiunii: - membrii grupului negociază şi realizează o afirmaţie specială a misiunii grupului sau a obiectivelor grupului;  
- este negociat rolul fiecărui membru al grupului sau sunt clarificate atribuţiile fiecărui membru în cadrul grupului.  
Compunerea – proiectarea activităţii de formare prin colaborare. Membrii grupului: - cercetează, rezolvă situaţii-problemă şi decid asupra strategiilor de realizare a misiunii;  
- identifică acţiunile specifice şi un orar/program al acţiunilor care promit să aibă impact practic;   
- identifică responsabilităţile individuale şi colective şi îşi afirmă implicarea/angajarea în proces.   
Parcurgerea procesului – participarea la formare şi finalizarea acţiunii: - membrii grupului participă la activitate conform planului stabilit prin consens şi respectând responsabilităţile asumate;   
- grupul monitorizează conţinutul şi calitatea relaţionării pe durata activităţilor, evaluează progresul înregistrat pentru realizarea scopului; există evaluări regulate ale relaţiilor în grup.

**\* \* \***

Elaborarea unui **Curriculum de bază de FPÎP** ar însemna a stabili sistemul de obiective, conţinuturile, tehnologiile de predare-studiu-evaluare, toate acestea fiind aşezate pe sisteme generale şi specifice de principii.  
Modelele curriculare de FPÎP pot fi construite în funcţie de raportul între obiectivele formării şi mijloacele de realizare a acestora (cunoscute, necunoscute). Această abordare oferă patru modele curriculare de FPÎP:   
**Modelul raţional:** problemă minimă sau inexistentă; obiective cunoscute – mijloace cunoscute.  
**Modelul expres-finalist:** problemă consistentă sau mare; obiective cunoscute – mijloace necunoscute.  
**Modelul situaţional:** problemă maximă şi omniprezentă; obiective necunoscute – mijloace necunoscute.  
**Modelul procesual:** problemă semnificativă, dar potenţială, eventuală; obiective necunoscute – mijloace cunoscute.  
*Modelul situaţional şi modelul procesual* răspund în cea mai mare măsură specificului şi caracteristicilor adulţilor ca persoane care învaţă, precum şi contextului oferit de evoluţia societăţii contemporane.  
Gestionarea unui sistem unitar de formare continuă, care ar răspunde nevoilor şi intereselor reale ale participanţilor, necesită luarea în consideraţie a experienţelor şi nivelului de formare ale participanţilor, teleologia profesională individuală, evidenţierea oportunităţilor de învăţare continuă oferite unui individ.   
În acest sens, compartimentele I, II, III şi IV ale Concepţiei oferă un model general pentru un posibil Curriculum de bază de formare profesională a personalului din învăţământul preuniversitar.

**V. MARKETINGUL FPÎP**

Marketingul presupune o investigare a nevoilor şi motivaţiilor de FPÎP în raport cu diverse oferte de formare, stimulat de apariţia concurenţei mai multor factori educaţionali care prestează activităţi de formare, a inovaţiilor în domeniu, a diverselor calităţi de formare. În acest sens, se impune necesitatea unor studii substanţiale a nevoilor de formare, pentru a răspunde intereselor socio-economice, a studiilor pieţei de formare -- instituţiile care normează şi reglează domeniul, a instituţiilor care furnizează servicii de formare continuă. Analiza nevoilor trebuie să ofere date relevante pentru: - stabilirea lacunelor în performanţele profesionale ale PÎP; - raportarea nivelului real la nivelul de performanţă proiectat; - elaborarea programelor de formare axate pe necesităţile reale ale beneficiarului. Marketingul presupune şi alegerea adecvată a canalelor de publicitate, care se bazează pe analiza raportului calitate-preţ. Activităţile de marketing al FPÎP sunt realizate de Centrul Naţional de Formare a Personalului din Învăţământul Preuniversitar, de centrele de formare complexă şi specializate, de centrele raioane de FPÎP, fiecare structură având competenţe speciale, stabilite de statutul său.

**VI. STANDARDIZAREA ŞI EVALUAREA FPÎP**

Reglementarea activităţii de formare continuă prin standardizare este un principiu şi o valoare a contemporaneităţii.  
Modalităţile şi instrumentele de evaluare sunt cuprinse în standardele de performanţă. Evaluarea în cadrul activităţii de formare continuă se va face în baza indicatorilor de performanţă, care sunt o măsură a eficienţei programelor şi acţiunilor de formare. Indicatorii de performanţă trebuie să corespundă cerinţelor: să fie inteligibili, să aibă un caracter adecvat, să fie măsurabili, relevanţi, acceptabili. Rezultatele evaluării presupun performanţe profesionale superioare şi creşterea motivaţiei pentru formare. Un moment important este cel al evaluării formatorului pe un sistem de criterii.  
Evaluarea formării cuprinde procedurile aplicabile formabililor, programelor, acţiunilor şi formatorilor înşişi prin stabilirea raportului dintre performanţele obţinute şi cele proiectate şi prin corelarea rezultatelor în sensul dorit. Accentul se va deplasa de pe măsurarea produselor la constatarea efectelor de dezvoltare a sistemului de capacităţi profesionale. Evaluarea trebuie să fie multicriterială, calitativă, să constate valoarea adăugată, centrată pe efecte exterioare şi interioare. Activitatea de evaluare este reglementată de un management educaţional modern, cu implicaţii în realizarea şi dezvoltarea finalităţilor personale ale cadrului didactic.  
Evaluarea externă, instituţională, este completată cu autoevaluarea şi evaluarea internă.  
Se va opera şi o activitate de expertiză şi certificare în cadrul formării continue prin prospectarea studiului evoluţiei în domeniu. Evaluarea se transformă din una periodică în una continuă, pe parcursul a cinci ani de activitate profesională, finalizând cu certificarea profesorului /managerului şcolar în ocupaţie. Ea capătă funcţii reglatorii pentru procesul formaţional, face posibile adaptări, ameliorări sau optimizării de la o etapă la alta, cu efecte benefice asupra personalului didactic, format în concordanţă cu teleologia FPÎP şi cu demersurile practicii educaţionale şi ale celei socio-economice şi culturale.   
Responsabil de aplicare este însuşi formabilul, care are siguranţa “ieşirii” spre promovarea în carieră prin obţinerea/confirmarea unui grad didactic (managerial). “Măsurarea” eficienţei activităţilor de formare continuă se va realiza practic, observând dacă cadrele didactice încurajează participarea elevilor la procesul de învăţare, muncă individuală, creativitate, aplicarea cunoştinţelor în practică, interesul faţă de ştiinţă/artă, literatură/tehnologii şi, în general, faţă de problemele lumii contemporane; va lua în consideraţie participarea cadrelor didactice la dezvoltarea, modernizarea şi perfecţionarea învăţământului.   
Asigurarea calităţii formării continue a cadrelor didactice reprezintă o necesitate în contextul în care ţara noastră doreşte să se integreze în structurile europene şi mondiale. Realizarea acestui deziderat necesită efortul pentru internaţionalizarea formării continue şi a sistemelor de evaluare a calităţii ei. Dimensiunea internaţională a formării continue trebuie să se reflecte atât în conceptele şi principiile asigurări calităţii cât şi în domeniile practice de fiabilitate şi implementare a noului concept educaţional şi a documentului-instrument care îl exprimă plenar, curriculumul.  
În acest sens, sistemul de FPÎP trebuie să-şi asume realizarea unei strategii a calităţii, răspunzând imperativelor: - Care ar trebui să fie obiectivele asigurării calităţii FPÎP, care s-o alinieze la standardul de calitate european; - Care sunt mecanismele de evaluare a performanţelor sistemului de FPÎP; - Care este nivelul optim pentru implementarea cadrului formal, al regulilor de asigurare a calităţii procesului de formare; - Care sunt costurile pentru implementarea conceptului de asigurare a calităţii în sistemul de formare continuă.

**VII. SISTEMUL INSTITUŢIILOR DE FORMARE PROFESIONALĂ  
A PERSONALULUI DIN ÎNVĂŢĂMÂNTUL PREUNIVERSITAR**

Reforma globală a învăţământului presupune în mod necesar şi reformarea sistemului de formare iniţială şi continuă a personalului din învăţământul preuniversitar, formarea şi angajarea raţională a resurselor umane ale învăţământului, educaţiei şi ştiinţelor educaţiei fiind, prin definiţie, un domeniu prioritar al politicilor educaţionale. Studiul sistemelor europene de FPÎP, a dezbaterilor purtate în domeniu sub egida unor foruri internaţionale evidenţiază anumite trăsături şi tendinţe în domeniu. **7.1. Caracteristici definitorii ale sistemelor europene de FPÎP:**  
- formarea profesională continuă este obligatorie sau facultativă, dar se realizează pe conţinuturi flexibile şi în baza unei planificări descentralizate;  
- s-a constituit un cadru fix de coordonare a diferitelor organisme de formare;  
- formarea profesională continuă este declarată domeniu prioritar în politica educaţională a statelor, dar mecanismele de realizare a acestor politici nu sunt definitivate;  
- FPÎP este acceptată unanim dar realizarea practică a acesteia este diferită;.   
- formarea profesională continuă se realizează atât de către instituţiile de învăţământ superior cât şi de instituţii specializate, de societăţi ştiinţifice sau de asociaţii profesionale ale cadrelor didactice;   
- formele adoptate, durata stagiilor şi periodicitatea sunt foarte diferite de la o ţară la alta;  
- se înregistrează deosebiri şi în ceea ce priveşte obiectivele şi conţinutul programelor de formare.   
**7.2. Tendinţe de re-conceptualizare a sistemelor europene de FPÎP:**  
- transformarea educaţiei permanente din deziderat în realitate;   
- integralizarea sistemelor de FPÎP;   
- stabilirea factorilor de stimulare a interesului formabililor faţă de propria lor formare;  
- implicarea personalului didactice în măsură mai mare în procesul de luare a deciziilor referitoare la programele şi cursurile de formare;   
- transferarea acţiunilor de formare în unităţile şcolare;   
- elaborarea/stabilirea unor metodologii inovatoare de FPÎP;   
- creşterea duratei activităţilor de perfecţionare, în deosebi a celei pentru aplicări practice.   
**7.3. Repere pentru re-conceptualizarea sistemului de FPÎP** Realităţile şi tendinţele din domeniu sugerează un sistem de FPÎP care să se întemeieze pe:   
- o ofertă de formare multiplă, care să răspundă unor nevoi concrete şi diverse de formare;  
- opţiunea personalizată a PÎP pentru tipul şi forma de formare pe care o consideră optimă;   
- trecerea de la achiziţia de cunoştinţe la fortificarea performanţelor -- la constituirea competenţei metodologice de formare (de la ce la cum);   
- îmbinarea formării externe, de orientare teoretică şi metodologică (în centrele de formare, cu întrerupere a activităţii didactice), cu cea internă, de orientare metodologică şi practică (în unitatea şcolară şi în mediul ei educaţional);   
- convergenţa dezvoltării profesionale şi a celei personale generale;  
- echilibrarea nevoilor individuale şi a celor organizaţionale: considerarea grupurilor şi a organizaţiilor şcolare (nu numai a indivizilor) drept subiecţi ai formării profesionale; - trecerea de la cursuri tutorate direct de către formator la sprijinul pentru studiul autodirijat al formabilului, grupului, corpului didactic al instituţiei;  
- trecerea de la programele de formare stabilite de prestator la programe stabilite la nivel de formabil, grup, corp didactic, în baza nevoilor de formare ale clientului;  
- avansarea formării spre domenii ne legate de specialitatea academică obţinută;  
- pluralism, multiculturalism şi policentrism valoric;   
- instituirea unui nou cadru conceptual, juridic, normativ, metodologic de formare a formatorilor.   
**7.4. Definirea Sistemului de FPÎP**. Reperele indicate conturează pentru R. Moldova un sistem propriu al instituţiilor de FPÎP. Sistemul devine explicit prin dezvăluirea **funcţiilor componentelor sale structurale**, care se definesc printr-o sinteză a răspunsurilor la următoarele clase de întrebări:  
a) **întrebări de identitate, care vizează:**   
- tipul de formare oferit de centru: complexă sau specializată;  
- anvergura formării: conceptuală, pe arii curriculare şi domenii educaţionale, interdisciplinară, pe discipline, modulară;  
- centrarea pe programe de formare continuă sau pe programe de cercetare/monitorizare/evaluare/acreditare a formării continue.  
b)**întrebări de supravieţuire:**  
- finanţare totală sau parţială de la bugetul de stat; autogestiune; structuri particulare – toate funcţionând în baza programelor de formare acreditate de Centrul Naţional de Formare Profesională a Personalului din Învăţământul Preuniversitar; - finanţare din surse diverse;  
- adaptarea structurilor la piaţa serviciilor educaţionale.  
c) **întrebări de funcţionalitate:**  
- raportul optim de formabili la diferite specializări, angajaţi în activităţile de formare din centrul;  
- raportul optim între formabili şi profesorii formatori;  
- dinamica dezvoltării structurilor centrelor. Sistemul de FPÎP este unul descentralizat şi democratic, deschis axiologic, managerial şi economico-financiar:   
- tradiţiei naţionale de FPÎP -- centre de formare complexă şi specializată;  
- conceptului educaţional modern -- formarea individualizată, opţiunea pentru programe şi centre de formare, formarea în ritm propriu etc.;  
- economiei de piaţă – instaurează concurenţa şi competitivitatea, posibilitatea co-existenţei structurilor de stat şi a celor particulare, mixte, a ONG-urilor.  
Figura principală în sistemul de FPÎP este formabilul --educatorul/învăţătorul/profesorul/managerul şcolar; instituţia principală – unitatea şcolară. Celelalte componente ale sistemului servesc primelor două. Sistemul de FPÎP răspunde principiilor domeniilor indicate, oferă formabililor libertatea în educaţie şi în formarea profesională etc. Centrele activează în cadrul unui sistem funcţional mobil, care asigură dezvoltarea profesională în conformitate cu demersurile social, educaţional experienţial şi educaţional ştiinţific moderne, prin prestarea de servicii educaţionale de calitate, în forme inovative, variate şi dimensionate multiplu -- teoretic, experienţial şi experimental.  
**7.5. Centrul Naţional de Formare Continuă a Personalului din Învăţământul Preuniversitar (CNFCPÎP)** este instituţia coordonatoare a FPÎP. Este creat prin hotărâre de guvern sau decret prezidenţial (fiind astfel investit cu competenţe de rang naţional). Activează în baza statutului propriu de instituţie de învăţământ postuniversitar autonomă afiliată Ministerului Educaţiei, cu finanţare mixtă (de la bugetul de stat şi din surse extrabugetare).  
CNFPÎP realizează funcţiile:  
- conceptualizarea FPÎP  
- standardizarea FPÎP  
- consilierea instituţiilor şi profesorilor formatori  
- monitorizarea FPÎP  
- tehnologizarea FPÎP  
- evaluarea şi acreditarea programelor de FPÎP.  
CNFPÎP este învestit cu competenţele:  
- conceptualizează specificul instruirii adulţilor şi FPÎP;  
- standardizează FPÎP;  
- conceptualizează metodologiile şi formele activităţii de formare continuă;  
- monitorizează activităţile de formare în instituţiile sistemului de FPÎP;  
- realizează analiza şi marketingul necesităţilor de formare / dezvoltare profesională a PÎP;  
- consiliază instituţiile de FPÎP, profesorii formatori şi formabilii;  
- evaluează şi acreditează toate tipurile de programe de formare continuă a PÎP;  
- cercetează şi experimentează idei şi programe de dezvoltare profesională continuă; - avansează principii de integralizare a învăţământului preuniversitar, universitar şi postuniversitar;  
- implementează rezultatele investigaţiilor în sistemul de formare continuă;  
- mediatizează reperele conceptuale ale FPÎP;  
- realizează activităţi de licenţiere a instituţiilor de formare continuă;  
- prestează servicii informaţionale, de documentare ştiinţifică şi editoriale (bibliotecă, fonotecă, pinacotecă, ateliere, internet, poştă electronică, editare şi multiplicare de materiale didactice etc.).  
**7.6. Centrele de FPÎP (complexă şi specializată)** sunt instituţii de învăţământ postuniversitar, de stat (naţionale/internaţionale), particulare sau ONG-uri. Sunt create şi/sau acreditate de către Ministerul Educaţiei, pe bază de concurs. Sunt finanţate de la diverse surse, în funcţie de fondator, tip de instituţie, serviciile prestate etc. Activează în baza statutului de autonomie universitară. Centrele de FPÎP realizează FPÎP prin Module tematice, oferite pe parcursul perioadei de 5 ani prin credite transferabile, care se înscriu în Agenda de dezvoltare profesională a cadrului didactic/managerial, în două secţiuni: Dezvoltare profesională (în care vor fi notate acţiuni ce ţin de dezvoltarea profesională a cadrului didactic/managerial - parteneriat, asistări la lecţiile colegilor, prezentarea lecţiilor demonstrative, publicarea de articole, lucrări metodice, participări la conferinţe, cercetările psihopedagogice întreprinse etc.) şi Formare continuă (în care vor fi notate toate stagiile, sesiunile, seminarele de formare continuă şi rezultatele la Testele de performanţă (nomenclatorul acţiunilor de formare este stabilit de Standardele FPÎP).  
**7.6.1. Centrele de formare profesională complexă**realizează funcţiile:  
- perfecţionarea continuă complexă a PÎP;  
- managementul calităţii formării profesionale continue în centru şi, la solicitare, în centrele judeţene de FPÎP, în unităţile şcolare;  
- consultanţa formării continue;  
- evaluarea propriilor activităţi de formare continuă, a activităţilor din alte centre;  
- conceptualizarea metodologică a activităţii de formare continuă;  
- promovarea reperelor conceptuale ale FPÎP;  
- perfecţionarea permanentă a sistemului de activitate de FPÎP în cadrul centrului;  
- promovarea principiilor de integralizare a învăţământului preuniversitar, universitar şi postuniversitar;  
- prestare servicii informaţionale, de documentare ştiinţifică, editoriale (bibliotecă, fonotecă, pinacotecă, ateliere, lot experimental, seră, internet, poştă electronică, editare şi multiplicare de materiale didactice etc.).  
**7.6.2. Centrele de formare specializată** realizează funcţiile:   
- perfecţionarea continuă complexă a PÎP la disciplinele şcolare Educaţia muzicală, Educaţia artistico-plastică şi Educaţia tehnologică, Educaţia fizică, Informatica;  
- managementul calităţii formării profesionale continue în centru şi, la solicitare – în centrele raionale de FPÎP, în unităţile şcolare;  
- consultanţa formării continue – la scară naţională, raională şi locală;  
- evaluarea propriilor activităţi de formare continuă şi, la solicitare – a activităţilor realizate la scară naţională,raională şi locală; - conceptualizarea metodologică a activităţii de formare continuă la disciplina şcolară; - promovarea reperelor conceptuale ale FPÎP;  
- promovarea principiilor de integralizare a învăţământului preuniversitar, universitar şi postuniversitar;  
- prestare servicii informaţionale, de documentare ştiinţifică, editoriale (bibliotecă, fonotecă, pinacotecă, săli de sport, ateliere, lot experimental, seră, internet, poştă electronică, editare şi multiplicare de materiale didactice etc.).  
**7.7. Formarea profesională continuă la nivel local** este una **aplicativă**prin definiţie, deoarece locul de muncă reprezintă o sursă permanentă de învăţare pentru adulţi. Funcţiile formării profesionale continue aplicative la locul de muncă şi le asumă Centrele Raionale de Formare Profesională a Personalului din Învăţământul Preuniversitar (CRFPÎP) şi unităţile şcolare (grădiniţe de copii, şcoli, centre de educaţie extraşcolară etc.).   
Managementul FPÎP la nivel de raion este realizat de CRFPÎP, în cadrul DRÎTS, în statele de funcţii ale căreia se instituie funcţii speciale pentru formarea profesională continuă.  
FPÎP la locul de muncă reprezintă una din atribuţiile principale ale directorului adjunct pentru activitatea didactic-metodică din unitatea şcolară sau, în funcţie de numărul de cadre didactice din şcoală, a directorului adjunct pentru formare profesională şi atestare.   
**7.7.1. Centrele Raionale de Formare Profesională a Personalului din Învăţământul Preuniversitar**reprezintă structuri de management al FPÎP la nivel local, în teritoriu. CRFPÎP realizează:  
- managementul FPÎP în raion pentru activităţile de formare în teritoriu; managementul activităţilor de formare a personalului din teritoriu, ce ţin de competenţa DRITS, în centrele specializate (planificare, coordonare condiţii de înmatriculare şi cazare etc.);  
- consultanţă în domeniu pentru PÎP din teritoriu;  
- activităţi de formare la nivel local, în domeniile solicitate de PÎP, inclusiv cu participarea formatorilor din diverse instituţii şi/sau centre de formare; activităţi de formare cerute de managementul FPÎP (discuţii deschise, conferinţe, stagii de antrenament formativ);   
- modelează acţiuni de formare în cadrul unor unităţi de învăţământ şi educaţie; - efectuează monitorizarea FPÎP în teritoriu;  
- realizează marketingul FPÎP în teritoriu în scopul corelării fluxului cadrelor didactice şi manageriale în centrele de formare;  
- mediatizează şi promovează conceptele de FPÎP;   
- participă la experimentarea unor proiecte şi idei inovaţionale, curricula, programe, manuale, materiale didactice etc.;   
- cercetări elementare în domeniu, cu caracter aplicativ, în special de explorare a subiecţilor şi mediului educaţional din teritoriu;  
- servicii informaţionale, de documentare ştiinţifică, editoriale (bibliotecă, fonotecă, pinacotecă, ateliere, lot experimental, sere, internet, poştă electronică, editare şi multiplicare de materiale didactice etc.).  
**7.7.2. Unităţile şcolare** şi**şcolile pilot** (grădiniţe de copii, şcoli, centre de educaţie extraşcolară etc.) realizează:  
- monitorizarea activităţilor de FPÎP în unitatea de învăţământ: examinarea problemelor educaţionale şi a necesităţilor de dezvoltare profesională a personalului didactic/managerial/de asistenţă tehnică;  
- activităţi de formare în şcoală cu implicarea formatorilor din diverse instituţii şi/sau centre de formare: traininguri, ateliere de creaţie, seminarii, conferinţe, cursuri etc.;  
- parteneriatul profesional sau formarea reciprocă, interactivă; - modelări educaţionale la clasă;  
- vizite în şcolile cu experienţe avansate în instruire şi educaţie etc.   
- managementul iniţial al FPÎP pentru toate zonele de formare (unitate şcolară, raion, centre, stagii etc.): planificare, coordonare condiţii de înmatriculare şi cazare etc.;  
- marketingul formării continue în instituţie;  
- consultanţă în domeniu pentru personalul din instituţie;   
- mediatizarea şi promovarea conceptelor de FPÎP;  
- cercetări elementare în domeniu, cu caracter aplicativ, în special cele de explorare a subiecţilor şi mediului educaţional din instituţie şi din localitate; - participare la experimentarea unor proiecte şi idei inovaţionale, curricula, programe, manuale, materiale didactice etc.;   
- studiul experienţelor personalului din instituţie şi promovarea celor avansate;  
- servicii informaţionale, de documentare ştiinţifică, editoriale (bibliotecă, fonotecă, pinacotecă, ateliere, lot experimental, sere, internet, poştă electronică, editare şi multiplicare de materiale didactice etc.).  
**7.7.3. Catedrele/subdiviziunile unităţilor şcolare** realizează:  
- studiul, implementarea şi promovarea conceptelor şi inovaţiilor în domeniu, a instrumentarului didactic-educaţional;  
- studiul experienţelor membrilor catedrei/subdiviziunii şi promovarea celor avansate;  
- cercetări elementare în domeniu, cu caracter aplicativ, în special de explorare a subiecţilor şi mediului educaţional din instituţie şi din localitate;  
- participare la experimentarea unor proiecte şi idei inovaţionale, curricula, programe, manuale, materiale didactice etc.;  
- consultanţă în domeniu pentru personalul din instituţie.  
**7.8. Formele de FPÎP.** Formarea profesională a personalului din învăţământul preuniversitar poate fi realizată şi în formele:  
- **fără frecvenţă**, când formabilul îşi asumă responsabilitatea propriei formări, sub îndrumarea profesorilor formatori;  
- **la distanţă**, când formatorul şi formabilul lucrează prin reţeaua electronică;  
- **formare independentă** sau **ca autodidact**, când formabilul este certificat pentru asemenea formare (titluri ştiinţifice, grad didactic, publicaţii de referinţă etc.).

**II. RESURSELE UMANE (SUBIECŢII) FPÎP**

Resursele umane ale activităţii de formare continuă sunt profesorii formatori, formabilii, managerii FPÎP de toate nivelurile, personalul de asistenţă tehnică, personalul prestator de servicii colaterale FPÎP.  
8.1. Profesorul formator al personalului din învăţământul preuniversitar  
**8.1.1. Definirea funcţiei.** Se instituie o nouă specialitate pedagogică: Profesorul formator. Instituirea acestei specialităţi este revendicată de practica formării profesionale continue: profesori specializaţi în formarea profesională continuă a cadrelor didactice şi a managerilor şcolari există de mulţi ani, în ştiinţele educaţiei s-au realizat numeroase cercetări în acest domeniu. Este necesară doar legiferarea unei realităţi existente în spaţiul educaţional al R. Moldova de circa şase decenii.  
Profesorul formator este autor şi ofertant de programe de formare continuă, promotor al reformei educaţionale, el este garantul optimizării permanente a învăţământului preuniversitar. Obiectul activităţii sale îl constituie o categorie specială de educaţi – cadrele didactice şcolare şi managerii şcolari, care au făcut o facultate/colegiu, posedă importante şi îndelungate experienţe educaţionale, deci nu poate fi egalată cu studenţii.  
Legiferarea specialităţii de profesor formator impune re-conceptualiza standardelor de profesionalizare, care, actualmente, converg mai mult spre atribuţii decât spre competenţe. Însumarea capacităţilor vocaţionale, experienţiale, conceptuale în aria profesiei prin expertul formării conduce la instituirea unei identităţi generice de formator profesionist. Prin instituirea specialităţii de profesor formator formarea profesională continuă îşi defineşte un statut epistemic propriu.  
Profesorul formator reprezintă factorul esenţial al schimbării în educaţie şi învăţământ. Prin legiferarea funcţiei şi a statutului profesorului formator FPÎP realizează un salt de la specialistul conservat în propriul domeniu de formare la “globalistul” adaptabil la schimbare şi generator de inovaţii şi creativitate. Profesorul formator este un specialist permanent în instruirea adulţilor. El este un formator direct , generator de modele formaţionale alternative, „corector” oportun de traiect ocupaţional, ajustor de inconsecvenţe, factor de corelare a iniţiativei inovatoare, provocator de creativitate şi experienţe avansate, îndrumător al autoformării profesionale continue,.  
**8.1.2. Categoriile de formatori.**Asemenea cadrelor didactice din învăţământul preuniversitar, profesorii formatori pot avea una din cele trei categorii: formator naţional, formator central, formator local9:  
Formatorul naţional:  
certifică o formare profesională generală (module angajând toate domeniile FPÎP) şi specială (la o disciplină şcolară); priorităţi: titluri ştiinţifice, ştiinţifico-didactice, onorifice; experienţe semnificative, publicaţii ştiinţifice şi didactic-metodice, stagii de specializare în ţară şi peste hotare, autor de concepte educaţionale şi de acte legislative şi normative ale învăţământului, de programe generale şi modulare de formare etc.; este certificat ca formator naţional de către Ministerul Educaţiei, în baza deciziei Senatului Centrului Naţional de Formare a Personalului din Învăţământul Preuniversitar. Formatorul naţional realizează:  
- activităţi de conceptualizare a FPÎP;  
- activităţi de formare în orice structură a sistemului naţional de FPÎP;  
- elaborarea de programe de formare;  
- monitorizarea, evaluarea şi acţiuni de acreditare a programelor şi centrelor de FPÎP;  
- consilierea structurilor de stat, a centrelor de FPÎP, formatorilor şi formabililor;  
- recomandă cadre didactice/manageriale pentru titlul de formator local.   
Formatorul central: certifică o formare profesională specială pentru instruirea PÎP pe câteva module la una din disciplinele şcolare; priorităţi: titluri ştiinţifice, ştiinţifico-didactice, onorifice; experienţe semnificative, publicaţii ştiinţifice şi didactic-metodice, stagii în domeniu în ţară şi peste hotare, autor de programe modulare de formare etc.; este certificat ca formator central prin decizia Senatului Centrului Naţional de Formare Profesională a Personalului din Învăţământul Preuniversitar.  
Formatorul central realizează:  
- activităţi de formare în orice structură a sistemului naţional de FPÎP;  
- elaborează programe de formare;  
- monitorizarea, evaluarea şi acţiuni de acreditare a programelor şi centrelor de FPÎP;  
- consiliază centrele de FPÎP, formatorii şi formabilii.  
Formatorul local:  
certifică o formare profesională specială pentru instruirea PÎP pe 1-2 module la una din disciplinele şcolare; priorităţi: grad didactic, experienţe semnificative, publicaţii ştiinţifice şi didactic-metodice, stagii în domeniu etc.; este certificat ca formator local prin decizia Senatului Centrului Naţional de Formare a Personalului din Învăţământul Preuniversitar. Formatorii locali reprezintă un factor de promovare activă a ideilor formării în mediul profesorilor şi realizează:  
- activităţi de formare în CRFPÎP şi în unităţile şcolare;  
- monitorizează acţiunile de FPÎP la nivel de sector, unitate de învăţământ;  
- oferă consiliere cadrelor PÎP;  
- oferă modele de activităţi educaţionale în şcolile-pilot etc.10  
**8.2. Formabilii:** toate categoriile de angajaţi în procesul didactic-educaţional al sistemului de învăţământ formal instituţionalizat de stat, particular, confesional etc., fiecare participând în actul formativ cu o anumită concepţie, experienţă, motivaţie şi competenţă profesională.   
**8.2.1. Nomenclatorul formabililor** se compune din:  
- cadre didactice şcolare: educatori, învăţători şi profesori şcolari, savanţi, muzicieni, artişti, interpreţi, artişti plastici, preoţi -- având şi formare profesională psihopedagogică;  
- manageri şcolari de toate nivelurile;  
- psihologi şcolari de toate specializările;  
- metodişti;  
- bibliotecari şcolari;  
- laboranţi şcolari;  
- maiştri ai instruirii în producţie;  
- instructori tehnici;  
- alte categorii de angajaţi în învăţământ care participă nemijlocit în desfăşurarea procesului instructiv-educativ.  
**8.2.2. Agenda de dezvoltare profesională a cadrului didactic/managerial.** Activităţile semnificative de formare profesională realizate de formabili se înscriu în **Agenda de dezvoltare profesională** a cadrului didactic/managerial. Agenda are două secţiuni:   
I Dezvoltare Profesională, în care sunt înregistrate activităţile de dezvoltare profesională a cadrului didactic/managerial -- parteneriat, asistări la lecţiile colegilor, prezentarea lecţiilor demonstrative11, publicaţii, lucrări metodice, participări la conferinţe, seminare, simpozioane etc., desfăşurarea de cercetări psihopedagogice etc.  
II. Formare Continuă, în care sunt notate toate stagiile, sesiunile, seminarele de formare continuă şi rezultatele la Testele de performanţă pe trei niveluri:  
*formabil independent:* elaborează în mod independent obiective, găseşte soluţii, este creator, propagă idei şi soluţii constructive;.  
*formabil dirijat:* aşteaptă indicaţii şi orientări de la formator, se orientează cu greu în noile tehnologii de predare, este lent în schimbare, nu are o strategie proprie a acţiunilor de formare;  
*formabil alternativ:* este deschis la schimbare, dar se dezamăgeşte rapid şi comite erori, poate genera idei, dar nu încearcă să le argumenteze până la capăt, lucrează bine cu materiile, dar nu totdeauna îi reuşeşte selectarea lor etc.  
*Agenda* asigură formabilului un câştig de competenţe şi informaţii structurate pe domenii de cunoştinţe funcţionale; competenţe intelectuale şi acţionale concrete; motivaţii şi atitudini profesionale.  
**8.3. Managerii FPÎP**sunt persoanele care, prin funcţiile deţinute în sistemul învăţământului, realizează managementul instituţiilor de FPÎP, a structurilor acestora, a unităţilor şcolare şi a structurilor administrative ale învăţământului, implicate în FPÎP, a activităţilor de FPÎP: - directorii/rectorii centrelor de formare profesională continuă;  
- şefii subdiviziunilor/programelor din centrele de formare profesională continuă;  
- managerii grupelor de formabili în centrele de formare profesională continuă;  
- managerii şcolari de toate rangurile.  
**8.4. Personalul de asistenţă tehnică** se compune din:  
**a.** persoanele cu funcţii de asistenţă tehnică a procesului didactic-educaţional: metodistul, psihologul şcolar, bibliotecarul şcolar, laborantul şcolar, maiştri ai instruirii în producţie, instructorii tehnici;  
**b.** persoanele care realizează asistenţa tehnică a FPÎP, fără a fi implicate în procesul didactic-educaţional: ingineri de diverse specialităţi, programatori, tehnicieni, desenatori, fotografi, operatori video etc.;   
**c.** persoanele care realizează asistenţa tehnică a clădirilor, utilajelor, mijloacelor de transport etc.  
**8.5. Personalul prestator de servicii colaterale** celor angajaţi în sistemul FPÎP: servicii de cazare şi hoteliere, de alimentaţie publică, medico-sanitare şi balneo-climaterice, de turism şi agrement etc.

**IX. MANAGEMENTUL FPÎP**

**Managementul FPÎP este realizat de managerii FPÎP şi cei şcolari, de instituţiile FPÎP.** *Managerii* centrelor de FPÎP, a subdiviziunilor acestora, managerii şcolari desfăşoară un sistem de activităţi de management al FPÎP, prevăzut de statutul funcţiei. *Centrul Naţional de Formare Continuă Profesională a Personalului din Învăţământul Preuniversitar, centrele de formare profesională complexă, centrele de formare specializată, centrele raionale de FPÎP, unităţile şcolare/şcolile pilot* şi subdiviziunile lor realizează managementul activităţilor indicate la punctele, respectiv: 7.5 – 7.7. ale prezentului document şi de statutele (regulamentele) proprii.  
Activităţile principale de management a FPÎP:  
- stabilirea priorităţilor pentru formarea profesională continuă;  
- marketingul formării profesionale continue (la nivel local, raional şi la scară naţională);  
- elaborarea strategiilor de FPÎP pentru perioade concrete de timp;  
- planificarea FPÎP;  
- coordonarea activităţilor de FPÎP (la nivel local, raional , la scară naţională);  
- mediatizarea şi publicitatea conceptului şi programelor de FPÎP;  
- elaborarea programelor de formare, a suporturilor de curs etc.;  
- acreditarea programelor de FPÎP;  
- pregătirea activităţilor, cursurilor, stagiilor etc. de FPÎP; desemnarea corpului de formatori şi de manageri ai grupelor de formabili;  
- dotarea logistică şi financiară a activităţilor de FPÎP;   
- monitorizarea activităţilor de FPÎP;  
- oferirea unor diverse servicii educaţionale şi de formare, inclusiv a serviciilor de consultanţă;  
- evaluarea activităţilor de FPÎP;  
- oferirea serviciilor de editare şi multiplicare a materialelor didactice;  
- certificarea formabililor, documentarea şi arhivarea documentelor FPÎP.  
Activităţile managementului FPÎP se întemeiază pe principiile transparenţei, comparabilităţii, transferabilităţii. 

**X. MONITORIZAREA FPÎP**

Monitorizarea (conducerea operaţională) reprezintă nivelul superior al managementului educaţional, deoarece stimulează trecerea de la registre minore la registre majore în procesul de formare continuă. Principiile învăţământului formativ încurajează o conştiinţă profesională reflexivă celor formaţi, nu una orientată asupra materiilor de predare-învăţare, promovată de perfecţionarea prin reciclare. În procesul de monitorizare se urmăreşte la concret consecvenţa tuturor proceselor şi relaţiilor de formare în baza unei grile/fişe de monitorizare, care conţine indicatorii de performanţă. Monitorizarea include supervizarea “intrărilor” în sistemul de formare şi a “ieşirilor” din acest sistem. Monitorizarea neutralizează disfuncţionalităţile şi situaţiile conflictuale la momentul apariţiei lor prin contribuţia tuturor persoanelor implicate, inclusiv a monitorului. Actualizarea permanentă a monitorizării se înscrie în circuitul comunicativ naţional, specific pentru schimbul de informaţii şi date. 

**XI. FINANŢAREA ŞI BAZA MATERIALĂ A FPÎP**

Formarea profesională continuă a cadrelor didactice şi a managerilor şcolari este finanţată de la bugetul de stat şi din surse extrabugetare. Volumul mijloacelor financiare pentru formarea profesională se planifică în fiecare an de către fiecare instituţie de învăţămînt preuniversitar, în funcţie de condiţiile, modalităţile, numărul cadrelor didactice şi de conducere, durata formării continue etc. Şi va constitui cel puţin 2 la sută din fondul de salarizare al instituţiei.   
Finanţarea de la bugetul de stat va lua în consideraţie:   
**11.1. Fondurile şi instituţiile**  
1. Costul creării Centrului Naţional de Formare Profesională a Personalului din Învăţământul Preuniversitar (CNFPÎP).  
2. Costul conceptualizării şi re-conceptualizării centrelor de formare profesională complexă şi a centrelor de formare profesională specializată.  
3. Costul creării centrelor de formare profesională complexă şi a centrelor de formare specializată.   
**11.2. Costul formării în centrele de formare** 1. Costul formării formatorilor locali în CNFPÎP (remunerarea muncii, consumabile, cazare, transport, sejur).   
2. Costul formării formatorilor centrali în CNFPÎP (remunerarea muncii, consumabile, cazare, transport, sejur).  
3. Costul formării personalului didactic/managerial în centrele de formare complexă şi în centrele de formare specializată.  
4. Remunerarea muncii formatorilor naţionali.  
5. Remunerarea muncii formatorilor centrali.  
6. Remunerarea muncii formatorilor locali.  
7. Remunerarea experţilor în formare (naţionali, internaţionali).   
8. Comunicaţii: Telefon, Fax, Poşta electronică, internet etc.  
9. Traduceri (suporturi de curs, materiale didactice).  
10. Costul unei sesiuni /stagiu de formare (zile, ore).  
11. Monitorizarea activităţilor de formare: remunerarea muncii, consumabile, transport, diurne, cazare.  
**11.3. Costul formării în CJFPÎP**   
**11.4. Costul formării în unităţile şcolare**  
1. Stagii în şcoli.  
2. Consiliere în şcoli.  
3. Toate formele de formare: parteneriat, formare reciprocă, simulări, modelări etc.  
4. Monitorizarea acestei activităţi la nivel de şcoală.  
5. Unitatea de măsură: ore, activităţi etc.  
**11.5. Fonduri publicitate**  
1. Programe de formare.  
2. Ghiduri de formare.  
3. Editarea revistei specializate de către CNFPÎP.  
4. Publicitate prin diverse materiale.  
**11.6. Fonduri logistică** 1. Agenda de dezvoltare profesională.  
2. Documente administrative.  
3. Registrul formării.  
4. Registre stagii, cursuri etc.  
Sursele extrabugetare se constituie din plata pentru serviciile educaţionale oferite de centrele de formare, ne finanţate de stat, precum şi din alte surse stipulate de statutul instituţiei, conform legislaţiei.

**GLOSAR**

*Cadre didactice* – persoanele angajate în instruirea şi educaţia copiilor, elevilor, studenţilor, adulţilor, având o formare profesională specială pentru aceasta şi care realizează o activitate didactică concretă.  
  
*Calitate a formării*-- ansamblul caracteristicilor formării continue dezvoltării profesionale care îi conferă acesteia capacitatea de a satisface necesităţile exprimate sau implicite ale formabililor.  
  
*Credit profesional* -- formă de certificare a activităţii de formare> prin care se atestă absolvirea unui stagiu, curs, modul de profesionalizare, stabilit în număr de ore şi autentificat prin semnătura şefului instituţiei şi ştampila instituţiei.  
  
*Demultiplicare (a acţiunilor de formare)* -- o acţiune de cooptare la elaborarea registrului de formare continuă a însuşi beneficiarului (cadrului didactic).  
  
*Efect de formare* – un rezultat estimabil al acţiunii de formare care reflectă partea lui cuantificată în indicatori de performanţă profesională.   
  
*Epistemologie*– baza conceptuală a unui domeniu de activitate umană, identificabilă cu teorii, concepte, doctrine, paradigme, principii, idei, precepte etc.   
  
*Formare profesională iniţială* – totalitatea activităţilor desfăşurate, de regulă, într-o instituţie de învăţământ, care finalizează cu obţinerea de către cineva a unei calificări într-o profesie.  
  
*Formare profesională continuă* – totalitatea activităţilor de înnoire şi consolidare a capacităţilor profesionale într-un domeniu.  
  
*Instruire continuă* – concept potrivit căruia menţinerea capacităţii profesionale sau recalificarea impune fiecărui specialist realizarea unor activităţi de studiu şi învăţare pe tot parcursul vieţii.  
  
*Mediu de formare*-- sistemul persoanelor, lucrurilor, informaţiilor şi afecţiunilor care determină şi influenţează procesul formaţional.  
  
*Referenţialul cadrului didactic* – competenţele profesionale de bază, fără de care nu este posibilă afirmarea cuiva într-o profesie.  
  
*Teleologie* – sistemul ideal-scop-obective-standarde-finalităţi; ştiinţa despre acest sistem.